Cei doi șefi de stat și-au exprimat voința comună de a impulsiona raporturile politice și economice dintre Republica Moldova și România și de a stimula colaborarea în chestiunile care privesc integrarea europeană a țării noastre.



Președintele Băsescu i-a comunicat lui Nicolae Timofti despre disponibilitatea României de a crește substanțial importurile de vinuri și alte tipuri de produse agricole din Republica Moldova, ca urmare a deciziei recente a Federației Ruse de a bloca importul de vinuri moldovenești. Traian Băsescu a subliniat că va face recomandări în acest sens Guvernului României și societăților comerciale specializate.



De asemenea, Nicolae Timofti și Traian Băsescu s-au înțeles să facă demersuri în vederea accelerării la maximum a construcției gazoductului Iași-Ungheni și a altor proiecte energetice moldo-române asupra cărora cei doi președinți și Guvernele celor două țări au convenit anterior.



Președinții Republicii Moldova și României au căzut de acord că impulsionarea relațiilor economice dintre cele două țări este o expresie firească a procesului de integrare europeană a Republicii Moldova și va reprezenta unul dintre avantajele încheierii, la apropiatul summit al Parteneriatului Estic de la Vilnius, a Acordului de Asociere și a Acordului de Liber Schimb Cuprinzător și Aprofundat dintre Republica Moldova și Uniunea Europeană.



Tema embargoului stabilit de ruși a fost abordată de Nicolae Timofti și în cadrul întrevederii cu reprezentantul UE la Chișinău, Pirkka Tapiola. Potrivit diplomatului, orice presiune politică este inacceptabilă. Pirkka l-a informat pe Timofti că pe 2-8 cotombrie, 28 de ambasadori vor întreprinde o vizită oficială la Chișinău. Ulterior, pe 4 octombrie, Comisarul european pentru extindere și politica de vecinătate, Stefan Fule, va veni și el în Moldova.



UNIMEDIA amintește că, în seara zilei de 10 septembrie, Serviciul Sanitar al Federației Ruse a anunțat despre interzicerea importului de vinuri moldovenești. „Nu avem de gând să jucăm rolul de dădacă a economiei Republicii Moldova. Există nereguli în tehnologia de procesare și depozitare a produselor finite, fapt inadmisibil pentru un proces civilizat de producere”, a declarat, în context, medicul sanita-șef al Federației Ruse, Ghenadi Onișcenko.



Precizăm că, săptămâna trecută, vicepremerul rus, Dmitri Rogozin, a vizitat R. Moldova. Acesta și-a exprimat speranța „că moldovenii nu vor îngheța la iarnă”. Astfel, oficialul rus și-a exprimat nemulțumirea că țara noastră urmează să parafeze la Vilnius, în noiembrie, Acordul de Asociere cu Uniunea Europeană.